## Pravilnik o utvrđivanju zahtjeva za primjenu protokola za prijenos poruka o letu u svrhu obavješćivanja, koordinacije i prijenosa letova između jedinica kontrole zračnog prometa

### NN 75/2012 (6.7.2012.), Pravilnik o utvrđivanju zahtjeva za primjenu protokola za prijenos poruka o letu u svrhu obavješćivanja, koordinacije i prijenosa letova između jedinica kontrole zračnog prometa

MINISTARSTVO POMORSTVA, PROMETA I INFRASTRUKTURE

1756

Na temelju članka 149. stavka 3. Zakona o zračnom prometu (»Narodne novine«, broj 69/09 i 84/11), ministar pomorstva, prometa i infrastrukture donosi

PRAVILNIK

O UTVRĐIVANJU ZAHTJEVA ZA PRIMJENU PROTOKOLA ZA PRIJENOS PORUKA O LETU U SVRHU OBAVJEŠĆIVANJA, KOORDINACIJE I PRIJENOSA LETOVA IZMEĐU JEDINICA KONTROLE ZRAČNOG PROMETA

Područje primjene

Članak 1.

(1) Ovim Pravilnikom propisuju se zahtjevi kojima moraju udovoljavati protokoli za prijenos letnih informacija koji se koriste za razmjenu informacija između jedinica kontrole zračnog prometa u svrhu obavještavanja, koordinacije i prijenosa letova te u svrhu civilno-vojne koordinacije.

(2) Ovaj Pravilnik primjenjuje se na sustave kako su definirani u članku 1 (2.) Uredbe Komisije (EZ) br. 633/2007 od 7. lipnja 2007. o utvrđivanju zahtjeva za primjenu protokola za prijenos poruka o letu koji se upotrebljava u svrhu obavješćivanja, koordinacije i prijenosa letova između jedinica kontrole zračnog prometa.

(3) Kada se odredbe ovoga Pravilnika pozivaju na Uredbu (EZ) br. 633/2007 iz stavka 2. ovoga članka, podrazumijeva se njezina primjena onako kako je izmijenjena i dopunjena Uredbom Komisije (EZ) br. 283/2011 od 22. ožujka 2011. o izmjenama i dopunama Uredbe (EZ) br. 633/2007 u vezi s prijelaznim odredbama iz članka 7.

Usklađenost s pravnim aktima Europske unije

Članak 2.

(1) Ovaj Pravilnik sadrži odredbe koje su u skladu sa sljedećim aktima Europske unije:

a) Uredbom Komisije (EZ) br. 633/2007 od 7. lipnja 2007. o utvrđivanju zahtjeva za primjenu protokola za prijenos poruka o letu koji se upotrebljava u svrhu obavješćivanja, koordinacije i prijenosa letova između jedinica kontrole zračnog prometa.

b) Uredbom Komisije (EZ) br. 283/2011 od 22. ožujka 2011. o izmjenama i dopunama Uredbe (EZ) br. 633/2007 u vezi s prijelaznim odredbama iz članka 7.

Pojmovi i definicije

Članak 3.

(1) U smislu ovoga Pravilnika primjenjuju se definicije iz članka 2. Uredbe (EZ) br. 633/2007.

(2) Iznimno od stavka 1. ovoga članka, pojmovi »Zajednica«, »zakonodavstvo Zajednice«, »Ugovor o osnivanju Europske zajednice«, »Službeni list Europske unije« i »država članica« iz Uredbe iz Dodatka 1 ovoga Pravilnika, čitat će se u skladu sa točkama 2. i 3. Dodatka II ECAA Sporazuma.

Nadležna tijela i ovlasti

Članak 4.

(1) Tijelo nadležno za provedbu ovoga Pravilnika je Hrvatska agencija za civilno zrakoplovstvo u okviru ovlasti propisanih Zakonom o zračnom prometu i ovim Pravilnikom.

(2) Iznimno od stavka 1. ovog članka, za provedbu članka 7. stavka 5. Uredbe (EZ) br. 633/2007 nadležno tijelo za slanje informacije Europskoj komisiji je ministarstvo nadležno za poslove civilnog zračnog prometa.

Dodaci

Članak 5.

(1) Dodaci 1 i 2 tiskani su uz ovaj Pravilnik i čini njegov sastavni dio.

(2) Dodatke iz stavka 1. ovoga članka čine:

a) Uredba Komisije (EZ) br. 633/2007 od 7. lipnja 2010. o utvrđivanju zahtjeva za primjenu protokola za prijenos poruka o letu koji se upotrebljava u svrhu obavješćivanja, koordinacije i prijenosa letova između jedinica kontrole zračnog prometa.

b) Uredba Komisije (EZ) br. 283/2011 od 22. ožujka 2011. o izmjenama i dopunama Uredbe (EZ) br. 633/2007 u vezi s prijelaznim odredbama iz članka 7.

Tumačenje

Članak 6.

U slučaju razlika između teksta, nejasnoća u tumačenju i nedostataka odredaba ovoga Pravilnika koristit će se tekst Uredbi iz Dodataka 1 i 2 ovoga Pravilnika na engleskom jeziku, kako je objavljen u Službenom listu Europske unije.

Stupanje na snagu

Članak 7.

(1) Danom stupanja na snagu ovoga Pravilnika prestaje važiti Pravilnik o utvrđivanju zahtjeva za primjenu protokola za prijenos poruka o letu u svrhu obavješćivanja, koordinacije i prijenosa letova između jedinica kontrole zračnog prometa (»Narodne novine«, broj 32/11).

(2) Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/11-02/17
Urbroj: 530-09-12-5
Zagreb, 27. lipnja 2012.

Ministar pomorstva,
prometa i infrastrukture
dr. sc. Siniša Hajdaš Dončić, v. r.

**DODATAK 1**

UREDBA KOMISIJE (EZ-a) br. 633/2007
od 7. lipnja 2007.
o utvrđivanju zahtjeva za primjenu protokola za prijenos poruka o letu koji se upotrebljava u svrhu obavješćivanja, koordinacije i prijenosa letova između jedinica kontrole zračnog prometa
(tekst značajan za Europski gospodarski prostor)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ-a) br. 552/2004 Europskoga parlamenta i Vijeća od 10. ožujka 2004. o interoperabilnosti Europske mreže za upravljanje zračnim prometom (Uredba o interoperabilnosti)[[1]](#footnote-29081-1), a posebno njezin članak 3. stavak 1.,

uzimajući u obzir Uredbu (EZ-a) br. 549/2004 Europskoga parlamenta i Vijeća od 10. ožujka 2004. kojom se propisuje okvir za stvaranje jedinstvenog europskog neba (okvirna Uredba)[[2]](#footnote-29081-2), a posebno njezin članak 8. stavak 2.,

budući da:

(1) Razmjene informacija između sustava za obradu podataka o letu uspostavljene su između jedinica kontrole zračnog prometa radi obavješćivanja, koordinacije i prijenosa letova te radi civilno-vojne koordinacije. Ove razmjene informacija se trebaju temeljiti na odgovarajućim i usklađenim komunikacijskim protokolima kako bi se osigurala njihova interoperabilnost.

(2) Europska organizacija za sigurnost zračne plovidbe (Eurocontrol) dobila je u skladu s člankom 8 (1.) Uredbe (EZ-a) br. 549/2004 nalog da razvije zahtjeve za protokol za prijenos poruka o letu koji se upotrebljava u svrhu obavješćivanja, koordinacije i prijenosa letova. Ova se Uredba temelji na rezultirajućem izvješću o tom nalogu od 31. ožujka 2005.

(3) Eurocontrolov standard za razmjenu podataka o letu priložen je Uredbi Komisije (EZ-a) br. 2082/2000 od 6. rujna 2000. kojom se donose standardi Eurocontrola i izmjenjuje i dopunjuje Direktiva 97/15/EZ o donošenju Eurocontrolovih standarda i izmjenama i dopunama Direktive Vijeća 93/65/EEZ[[3]](#footnote-29081-3), čime je u Zajednici postao obvezan u slučaju nabave novih sustava za obradu podataka o letu. Kako je Uredba (EZ-a) br. 2082/2000 opozvana od 20. listopada 2005., zakonodavstvo Zajednice treba ažurirati kako bi se osigurala dosljednost odgovarajućih zakonskih odredaba.

(4) Održavanje komunikacijske opreme i softvera koji su u sladu s Eurocontrolovim standardom za razmjenu podataka o letu, sve je teže i skuplje. Stoga treba donijeti odgovarajući novi standard za podršku razmjene podataka o letu.

(5) Protokol kontrole prijenosa zajedno s Internet protokolom (TCP/IP) trenutno se smatra najprikladnijom osnovom za ispunjavanje komunikacijskih zahtjeva razmjene podataka o letu između jedinica kontrole zračnog prometa.

(6) Ovom Uredbom treba obuhvatiti primjenu protokola za prijenos poruka o letu koji se upotrebljava za razmjenu informacija u skladu s Uredbom Komisije (EZ-a) br. 1032/2006 od 6. srpnja 2006. kojom se propisuju zahtjevi za automatske sustave za razmjenu podataka o letu u svrhu obavješćivanja, koordinacije i prijenosa letova između jedinica kontrole zračnog prometa[[4]](#footnote-29081-4).

(7) Ovom se Uredbom ne obuhvaćaju vojne operacije i obuka kako je navedeno u članku 1. stavku 2. Uredbe (EZ-a) br. 549/2004.

(8) U izjavi o vojnim pitanjima povezanim s jedinstvenim europskim nebom[[5]](#footnote-29081-5), države članice se obvezuju na međusobnu suradnju, uzimajući u obzir nacionalne vojne zahtjeve kako bi svi korisnici zračnog prostora u svim državama članicama u potpunosti i na jednak način primjenjivali koncept fleksibilne upotrebe zračnog prostora.

(9) Primjena koncepta fleksibilne upotrebe zračnog prostora, kako je definirano u članku 2. stavku 22. Uredbe (EZ-a) br. 549/2004, zahtijeva uspostavljanje sustava za pravovremenu razmjenu podataka o letu između jedinica koje pružaju operativne usluge kontrole zračnog prometa i kontrolnih vojnih jedinica.

(10) U skladu s člankom 3. stavkom 3. točkom (d) Uredbe (EZ-a) br. 552/2004, provedbena pravila za interoperabilnost moraju sadržavati opis posebnih postupaka za ocjenu sukladnosti koji se upotrebljavaju za ocjenu sukladnosti ili primjerenosti za uporabu sastavnih dijelova te za verifikaciju sustava.

(11) U skladu s člankom 10. stavkom 2. Uredbe (EZ-a) br. 552/2004, datum primjene bitnih zahtjeva i prijelaznih odredaba može se odrediti odgovarajućim provedbenim pravilima za interoperabilnost.

(12) Proizvođačima i pružateljima usluga u zračnoj plovidbi treba dati određeno vremensko razdoblje za razvoj novih sastavnih dijelova i sustava u skladu s novim tehničkim zahtjevima.

(13) Mjere predviđene ovom Uredbom su u skladu s mišljenjem Odbora za jedinstveno nebo koji je uspostavljen člankom 5. Uredbe (EZ-a) br. 549/2004,

DONIJELA JE OVU UREDBU:

Članak 1.

PREDMET I PODRUČJE PRIMJENE

1. Ovom se Uredbom utvrđuju zahtjevi za primjenu protokola za prijenos poruka o letu za razmjenu informacija između sustava za obradu podataka o letu u svrhu obavješćivanja, koordinacije i prijenosa letova između jedinica kontrole zračnog prometa i u svrhu civilno-vojne koordinacije, u skladu s Uredbom (EZ-a) br. 1032/2006.

2. Ova se Uredba primjenjuje na:

(a) komunikacijske sustave koji podržavaju postupke koordinacije između jedinica kontrole zračnog prometa upotrebom mehanizma komunikacije ravnopravnih subjekata, i koji osiguravaju usluge za opći zračni promet;

(b) komunikacijske sustave koji podržavaju postupke koordinacije između jedinica koje pružaju operativne usluge kontrole zračnog prometa i kontrolnih vojnih jedinica, upotrebom mehanizma komunikacije ravnopravnih subjekata.

Članak 2.

DEFINICIJE

U smislu ove Uredbe primjenjuju se definicije iz članka 2. Uredbe (EZ-a) br. 549/2004.

Također se primjenjuju sljedeće definicije:

1. ‘protokol za prijenos poruka o letu’ je protokol za elektroničku komunikaciju koji obuhvaća formate poruka, njihovo kodiranje za razmjenu i pravila koja se koriste za razmjenu informacija između sustava za obradu podataka o letu;

2. ‘sustav za obradu podataka o letu’ je dio sustava usluga u zračnom prometu koji prima, automatski obrađuje i distribuira podatke o planu leta i s njim povezane poruke radnim mjestima u jedinicama kontrole zračnog prometa;

3. ‘jedinica kontrole zračnog prometa’ (dalje u tekstu ‘jedinica ATC’) znači centar oblasne kontrole, jedinicu prilazne kontrole ili aerodromski kontrolni toranj;

4. ‘radno mjesto’ je namještaj i tehnička oprema na kojima član osoblja operativnih usluga u zračnom prometu obavlja zadaće povezane s njegovim poslom;

5. ‘centar oblasne kontrole’ (dalje u tekstu ACC) je jedinica uspostavljena za pružanje usluga kontrole zračnog prometa za kontrolirane letove u kontroliranim područjima koja su pod njezinom nadležnošću;

6. ‘civilno-vojna koordinacija’ je koordinacija između civilnih i vojnih stranaka ovlaštenih za donošenje odluka i dogovaranje o daljnjim mjerama;

7. ‘jedinica koja pruža operativne usluge kontrole zračnog prometa’ (dalje u tekstu ATS) je jedinica, bilo civilna ili vojna, koja je odgovorna za pružanje operativnih usluga kontrole zračnog prometa;

8. ‘kontrolna vojna jedinica’ je fiksna ili mobilna vojna jedinica koja upravlja vojnim zračnim prometom i/ili obavlja druge aktivnosti, koje radi svoje specifične prirode, mogu zahtijevati rezerviranje ili ograničavanje zračnog prostora;

9. ‘mehanizam komunikacije ravnopravnih subjekata’ je mehanizam za komunikaciju uspostavljen između dvije jedinice ATC ili između jedinica ATS i kontrolnih vojnih jedinica, kod koje svaka stranka ima jednake komunikacijske sposobnosti za razmjenu informacija između sustava za obradu podataka o letu i kod kojeg komunikaciju može započeti bilo koja stranka.

Članak 3.

PRIMJENA PROTOKOLA ZA PRIJENOS PORUKA O LETU

1. Pružatelji usluga u zračnoj plovidbi osiguravaju da sustav iz članka 1. stavka 2. točke (a) primjenjuje protokol za prijenos poruka o letu u skladu sa zahtjevima interoperabilnosti koji su navedeni u Prilogu I.

2. Države članice osiguravaju da sustav iz članka 1. stavka 2. točke (b) primjenjuje protokol za prijenos poruka o letu u skladu sa zahtjevima interoperabilnosti koji su navedeni u Prilogu I.

Članak 4.

OCJENA SUKLADNOSTI SASTAVNIH DIJELOVA

Prije izdavanja EZ Izjave o sukladnosti iz članka 5. Uredbe (EZ-a) br. 552/2004, proizvođači sastavnih dijelova sustava iz članka 1. stavka 2. ove Uredbe koji primjenjuje protokol za prijenos poruka o letu, ocjenjuju sukladnost tih sastavnih dijelova u skladu sa zahtjevima navedenim u Prilogu II.

Članak 5.

VERIFIKACIJA SUSTAVA

1. Pružatelji usluga u zračnoj plovidbi, koji mogu dokazati da ispunjavaju uvjete iz Priloga III., provode verifikaciju sustava iz članka 1. stavka 2. točke (a) u skladu sa zahtjevima iz Priloga IV. dijela A.

2. Pružatelji usluga u zračnoj plovidbi koji ne mogu dokazati da ispunjavaju uvjete iz Priloga III., sklapaju podugovor s imenovanim tijelom za verifikaciju sustava iz članka 1. stavka 2. točke (a).

Ova se verifikacija provodi u skladu sa zahtjevima iz Priloga IV. dijela B.

3. Države članice osiguravaju da verifikacija sustava iz članka 1. stavka 2. točke (b) dokazuje sukladnost tih sustava sa zahtjevima interoperabilnosti iz ove Uredbe.

Članak 6.

SUKLADNOST

Države članice poduzimaju potrebne mjere kako bi osigurale sukladnost s ovom Uredbom.

Članak 7.

PRIJELAZNE ODREDBE

Bitni zahtjevi iz Priloga II. Uredbi (EZ-a) br. 552/2004. primjenjuju se na stavljanje u upotrebu sustava Europske mreže za upravljanje zračnim prometom (dalje u tekstu EATMN) iz članak 1. stavka 2. ove Uredbe od 1. siječnja 2009.

Prijelazne odredbe iz članka 10. stavka 3. Uredbe (EZ-a) br. 552/2004 primjenjuju se, ako je primjereno, od istog datuma.

Članak 8.

STUPANJE NA SNAGU I PRIMJENA

Ova Uredba stupa na snagu 20. dan od njezine objave u Službenom listu Europske unije.

Primjenjuje se od 1. siječnja 2009. na sve EATMN sustave iz članka 1. stavka 2. koji se stave u upotrebu nakon tog datuma.

Primjenjuje se od 20. travnja 2011. na sve EATMN sustave iz članka 1. stavka 2. koji do tog datuma budu operativni.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 7. lipnja 2007.

Za Komisiju
Jacques BARROT
Član Komisije

PRILOG I.

ZAHTJEVI INTEROPERABILNOSTI IZ ČLANKA 3.

1. Svaki ravnopravan subjekt u okviru prijenosa poruka o letu ima svoju identifikaciju.

2. Funkcija identifikacije osigurava da se komunikacija može odvijati samo između ovlaštenih ravnopravnih subjekata za prijenos poruka o letu.

3. Funkcija upravljanja povezivanjem uspostavlja i prekida veze između ravnopravnih subjekata za prijenos poruka o letu, čime se osigurava da se prijenos podataka o letu može postići samo tijekom trajanja veze.

4. Funkcija prijenosa podataka šalje i prima poruke s podacima o letu između povezanih ravnopravnih subjekata za prijenos poruka o letu.

5. Funkcija nadzora mora verificirati kontinuitet usluge povezanosti između ravnopravnih subjekata za prijenos poruka o letu.

6. Sve funkcije koje se razmjenjuju između ravnopravnih subjekata za prijenos poruka o letu upotrebljavaju Protokol za kontrolu prijenosa putem Internet protokola, IP verzije 6.

PRILOG II.

ZAHTJEVI ZA OCJENU SUKLADNOSTI SASTAVNIH DIJELOVA KOJA SE PROVODI U SKLADU SA ČLANKOM 4.

1. Aktivnostima verifikacije se dokazuje sukladnost sastavnih dijelova koji se upotrebljavaju pri izvođenju protokola za prijenos poruka o letu s primjenjivim zahtjevima interoperabilnosti iz ove Uredbe, dok su ti sastavni dijelovi u upotrebi u uvjetima ispitivanja.

2. Proizvođač upravlja aktivnostima verifikacije, te posebno:

(a) određuje odgovarajuće uvjete ispitivanja;

(b) verificira da li plan ispitivanja opisuje sastavne dijelove u uvjetima ispitivanja;

(c) verificira da li je planom ispitivanja predviđeno potpuno obuhvaćanje primjenjivih zahtjeva;

(d) osigurava dosljednost i kvalitetu tehničkog dosjea i plana ispitivanja;

(e) planira organizaciju ispitivanja, osoblje, instalaciju i konfiguraciju platforme za ispitivanje;

(f) obavlja inspekcije i ispitivanja kako je određeno u planu ispitivanja;

(g) piše izvješće o rezultatima inspekcija i ispitivanja.

3. Proizvođač osigurava da sastavni dijelovi koji se upotrebljavaju pri izvođenju protokola za prijenos poruka o letu i koji su uključeni u uvjete ispitivanja, ispunjavaju primjenjive zahtjeve interoperabilnosti iz ove Uredbe.

4. Nakon uspješno obavljene verifikacije sukladnosti, proizvođač u okviru svoje odgovornosti izrađuje EZ Izjavu o sukladnosti, navodeći posebno zahtjeve ove Uredbe koje sastavni dijelovi ispunjavaju i uvjete njihove upotrebe u skladu sa stavkom 3. Priloga III. Uredbi (EZ) br. 552/2004.

PRILOG III.

UVJETI IZ ČLANKA 5.

1. Pružatelj usluga u zračnoj plovidbi mora uspostaviti metode izvješćivanja unutar organizacije koje osiguravaju i dokazuju nepristranost i neovisnost prosudbi povezanih s aktivnostima verifikacije.

2. Pružatelj usluga u zračnoj plovidbi mora osigurati da osoblje uključeno u postupke verifikacije izvodi provjere s najvećim mogućim profesionalnim integritetom i najvećom mogućom tehničkom stručnošću, te da je slobodno od bilo kakvih pritisaka i poticaja, posebno financijske prirode, koji bi mogli utjecati na prosudbu ili rezultate provjera, posebno od strane osoba ili skupina osoba na koje rezultati provjera imaju utjecaj.

3. Pružatelj usluga u zračnoj plovidbi mora osigurati da osoblje uključeno u postupke verifikacije ima pristup opremi koja im omogućava pravilno obavljanje potrebnih provjera.

4. Pružatelj usluga u zračnoj plovidbi mora osigurati da osoblje uključeno u postupke verifikacije ima dobru tehničku i stručnu izobrazbu, zadovoljavajuće poznavanje zahtjeva verifikacija koje moraju obaviti, odgovarajuće iskustvo na takvim poslovima te sposobnost potrebnu za izradu deklaracija, evidencija i izvješća kojima se dokazuje da su verifikacije obavljene.

5. Pružatelj usluga u zračnoj plovidbi mora osigurati da je osoblje uključeno u postupke verifikacije sposobno za nepristrano obavljanje provjera. Naknada za rad ne smije ovisiti o broju obavljenih provjera ili o rezultatima tih provjera.

PRILOG IV.

DIO A: ZAHTJEVI ZA VERIFIKACIJU SUSTAVA, KOJI SE IZVODE U SKLADU S ČLANKOM 5. STAVKOM 1.

1. Verifikacijom sustava pomoću kojih se provodi protokol za prijenos poruka o letu, dokazuje se sukladnost tih sustava sa zahtjevima interoperabilnosti iz ove Uredbe u simuliranim uvjetima koji odražavaju operativne uvjete tih sustava.

2. Verifikacija sustava pomoću kojih se provodi protokol za prijenos poruka o letu, izvodi se u skladu s odgovarajućim i priznatim postupcima ispitivanja.

3. Alati ispitivanja koji se koriste pri verifikaciji sustava pomoću kojih se provodi protokol za prijenos poruka o letu, moraju imati odgovarajuću funkciju za izvođenje opsežnih ispitivanja.

4. U okviru verifikacije sustava pomoću kojih se provodi protokol za prijenos poruka o letu, dobivaju se elementi tehničkog dosjea koji se zahtijeva stavkom 3. Priloga IV. Uredbi (EZ-a) br. 552/2004, kao i sljedeći elementi:

(a) opis provedbe protokola za prijenos poruka o letu;

(b) izvješće o inspekcijama i ispitivanjima izvedenim prije stavljanja sustava u upotrebu.

5. Pružatelj usluga u zračnoj plovidbi upravlja aktivnostima verifikacije, te posebno:

(a) određuje odgovarajuće simulirane operativne i tehničke uvjete koji odražavaju stvarne operativne uvjete;

(b) verificira da li plan ispitivanja opisuje uključenost protokola za prijenos poruka o letu u sustav koji se ispituje u simuliranim operativnim i tehničkim uvjetima;

(c) verificira da li plan ispitivanja osigurava potpuno obuhvaćanje zahtjeva interoperabilnosti iz ove Uredbe;

(d) osigurava dosljednost i kvalitetu tehničkog dosjea i plana ispitivanja;

(e) planira organizaciju ispitivanja, osoblje, instalaciju i konfiguraciju platforme za ispitivanje;

(f) obavlja inspekcije i ispitivanja kako je određeno u planu ispitivanja;

(g) piše izvješće o rezultatima inspekcija i ispitivanja.

6. Pružatelj usluga u zračnoj plovidbi osigurava da provedba protokola za prijenos poruka o letu, koji je uključen u sustav koji radi u simuliranim operativnim uvjetima, ispunjava zahtjeve interoperabilnosti iz ove Uredbe.

7. Nakon uspješno obavljene verifikacije sukladnosti, pružatelj usluga u zračnoj plovidbi izrađuje EZ Izjavu o verifikaciji sustava i dostavlja je nacionalnom nadzornom tijelu zajedno s tehničkim dosjeom, kako se zahtijeva u članku 6. Uredbe (EZ-a) br. 552/2004.

DIO B: ZAHTJEVI ZA VERIFIKACIJU SUSTAVA KOJI SE IZVODE U SKLADU S ČLANKOM 5. STAVKOM 2.

1. Verifikacijom sustava pomoću kojih se provodi protokol za prijenos poruka o letu, dokazuje se sukladnost tih sustava sa zahtjevima interoperabilnosti iz ove Uredbe u simuliranim uvjetima koji odražavaju operativne uvjete tih sustava.

2. Verifikacija sustava pomoću kojih se provodi protokol za prijenos poruka o letu, izvodi se u skladu s odgovarajućim i priznatim postupcima ispitivanja.

3. Alati ispitivanja koji se koriste pri verifikaciji sustava pomoću kojih se provodi protokol za prijenos poruka o letu, moraju imati odgovarajuću funkciju za izvođenje opsežnih ispitivanja.

4. U okviru verifikacije sustava pomoću kojih se provodi protokol za prijenos poruka o letu, dobivaju se elementi tehničkog dosjea koji se zahtijeva stavkom 3. Priloga IV. Uredbi (EZ-a) br. 552/2004, kao i sljedeći elementi:

(a) opis provedbe protokola za prijenos poruka o letu;

(b) izvješće o inspekcijama i ispitivanjima izvedenim prije stavljanja sustava u upotrebu.

5. Pružatelj usluga u zračnoj plovidbi određuje odgovarajuće simulirane operativne i tehničke uvjete koji odražavaju stvarne operativne uvjete i organizira da aktivnosti verifikacije obavi imenovano tijelo.

6. Imenovano tijelo upravlja aktivnostima verifikacije, te posebno:

(a) verificira da li plan ispitivanja opisuje uključenost protokola za prijenos poruka o letu u sustav koji se ispituje u simuliranim operativnim i tehničkim uvjetima;

(b) verificira da li plan ispitivanja osigurava potpuno obuhvaćanje zahtjeva interoperabilnosti iz ove Uredbe;

(c) osigurava dosljednost i kvalitetu tehničkog dosjea i plana ispitivanja;

(d) planira organizaciju ispitivanja, osoblje, instalaciju i konfiguraciju platforme za ispitivanje;

(e) obavlja inspekcije i ispitivanja kako je određeno u planu ispitivanja;

(f) piše izvješće o rezultatima inspekcija i ispitivanja.

7. Imenovano tijelo osigurava da provedba protokola za prijenos poruka o letu, koji je uključen u sustave koji rade u simuliranim operativnim uvjetima, ispunjava zahtjeve interoperabilnosti iz ove Uredbe.

8. Nakon uspješno obavljenih zadataka pri verifikaciji, imenovano tijelo izrađuje certifikat o sukladnosti u odnosu na obavljene poslove.

9. Potom pružatelj usluga u zračnoj plovidbi izrađuje EZ Izjavu o verifikaciji sustava i dostavlja je nacionalnom nadzornom tijelu zajedno s tehničkim dosjeom, kako se zahtijeva u članku 6. Uredbe (EZ-a) br. 552/2004.

**DODATAK 2**

UREDBA KOMISIJE (EU) br. 283/2011
od 22. ožujka 2011.
o izmjenama i dopunama Uredbe (EZ) br. 633/2007 u vezi s prijelaznim odredbama iz članka 7
(tekst značajan za EGP)

EUROPSKA KOMISIJA,

uzimajući u obzir Ugovor o funkcioniranje Europske unije,

uzimajući u obzir Uredbu (EZ) br. 552/2004 Europskoga parlamenta i Vijeća od 10. ožujka 2004. o interoperabilnosti Europske mreže za upravljanje zračnim prometom (Uredba o interoperabilnosti)[[6]](#footnote-29081-6)1, a posebno njezin članak 3. stavak 5.,

uzimajući u obzir Uredbu (EZ) br. 549/2004 Europskoga parlamenta i Vijeća od 10. ožujka 2004. o propisivanju okvira za stvaranje jedinstvenog europskog neba (okvirna Uredba)[[7]](#footnote-29081-7)2, a posebno njezin članak 8. stavak 1.,

budući da:

(1) je provedba protokola za prijenos poruka o letu namijenjena za razmjenu podataka o letu u skladu sa Uredbom Komisije (EZ) br. 1032/2006 od 6. lipnja 2006. o zahtjevima za automatske sustave za razmjenu podataka o letu u svrhu obavješćivanja, koordinacije i prijenosa letova između jedinica kontrole zračnog prometa3[[8]](#footnote-29081-8).

(2) Kako bi se uskladile sa zahtjevima iz točke 6. Priloga I. Uredbi Komisije (EZ) br. 633/2007 od 7. lipnja 2007. o utvrđivanju zahtjeva za primjenu protokola za prijenos poruka o letu koji se upotrebljava u svrhu obavješćivanja, koordinacije i prijenosa letova između jedinica kontrole zračnog prometa[[9]](#footnote-29081-9)4, neke države članice ili pružatelji usluga u zračnoj plovidbi moraju ažurirati ne samo svoju mrežu Internetskih protokola (IP) nego i mnoge od svojih sustava podataka o letu i mrežnu infrastrukturu. Ažuriranje ovih sustava do 20. travnja 2011. moglo bi imati značajan financijski učinak na dotične države članice ili pružatelje usluga u zračnoj plovidbi i stoga bi primjerene prijelazne odredbe trebale doprinijeti smanjenu ovih troškova.

(3) Tijekom razdoblja valjanosti prijelaznih odredaba, predmetne države članice ili pružatelji usluga u zračnoj plovidbi trebali bi primjenjivati potrebne mjere kako bi se osigurala interoperabilnost unutar Europske mreže za upravljanje zračnim prometom (dalje u tekstu (EATMN).

(4) Stoga Uredbu (EZ) br. 633/2007 treba primjereno izmijeniti i dopuniti.

(5) Mjere predviđene ovom Uredbom su u skladu s mišljenjem Odbora za jedinstveno nebo,

DONIJELA JE OVU UREDBU:

Članak 1.

U članku 7. Uredbe (EZ) br. 633/2007, prva dva stavka se numeriraju te se dodaju sljedeći stavci 3., 4. i 5.:

‘3. Ukoliko država članica ili pružatelj usluga u zračnoj plovidbi razvija protokol prijenosa poruka o letu između svojih sustava u vezi s provedbom Uredbe (EZ) br. 1032/2006, sustavi iz članka 1. stavka 2. točaka (a) i (b) moraju do 31. prosinca 2012. biti u skladu sa zahtjevima iz Priloga I.

4. Ukoliko država članica ili pružatelj usluga u zračnoj plovidbi naruči ili potpiše obvezujući ugovor u tu svrhu ili razvije protokol prijenosa poruka o letu za sustave iz članka 1. stavka 2. točaka (a) i (b) prije datuma stupanja na snagu ove Uredbe, tako da se ispunjavanje zahtjeva iz točke 6. Priloga I. ne može jamčiti, pružatelj usluga u zračnoj plovidbi ili kontrolna vojna jedinica mogu do 31. prosinca 2014. koristiti druge verzije internetskog protokola za istorazinsku komunikaciju između njihovih sustava.

Te države članice i pružatelji usluga u zračnoj plovidbi osiguravaju da sve istorazinske komunikacije njihovih sustava prema sustavima drugih država članica ili pružatelja usluga u zračnoj plovidbi ispunjavaju zahtjeve iz Priloga I., osim ako je dvostranim ugovorom sklopljenim prije 20. travnja 2011. dopuštena upotreba drugih verzija Internetskog protokola za prijelazno razdoblje koje završava najkasnije 31. prosinca 2014.

5. Države članice iz stavaka 3. i 4. moraju do 20. travnja 2011. informirati Komisiju o mjerama koje primjenjuju njihovi pružatelji usluga u zračnoj plovidbi ili kontrolne vojne jedinice kako bi se osigurala interoperabilnost sustava iz članka 1. stavka 2. točaka (a) i (b) u okviru EATMN-a.’

Članak 2.

Ova Uredba stupa na snagu 20. dan od njezine objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama

Sastavljeno u Bruxellesu 22. ožujka 2011.

Za Komisiju
Predsjednik
José Manuel BARROSO

[[1](#footnote-29081-1-backlink)][1](http://narodne-novine.nn.hr/clanci/sluzbeni/2011_03_32_724.html#footnote-29081-1-backlink) SL L 96, 31. 3. 2004., str. 26.

[[2](#footnote-29081-2-backlink)]SL L 96, 31. 3. 2004., str. 1.

[[3](#footnote-29081-3-backlink)]SL L 254, 9. 10. 2000., str. 1. Uredba kako je izmijenjena i dopunjena Uredbom (EZ-a) br. 980/2002 (SL L 150, 8. 6. 2002., str. 38.).

[[4](#footnote-29081-4-backlink)][4](http://narodne-novine.nn.hr/clanci/sluzbeni/2011_03_32_724.html#footnote-29081-4-backlink) SL L 186, 7. 7. 2006., str. 27.

[[5](#footnote-29081-5-backlink)][5](http://narodne-novine.nn.hr/clanci/sluzbeni/2011_03_32_724.html#footnote-29081-5-backlink) SL L 96, 31. 3. 2004., str. 9.

[[6](#footnote-29081-6-backlink)]1 SL L 96, 31. 3. 2004., str. 26.

[[7](#footnote-29081-7-backlink)]2 SL L 96, 31. 3. 2004., str. 1.

[[8](#footnote-29081-8-backlink)]3 SL L 186, 7. 7. 2006., str. 27.

[[9](#footnote-29081-9-backlink)]4 SL L 146, 8. 6. 2007., str. 7.

75 06.07.2012 Pravilnik o utvrđivanju zahtjeva za primjenu protokola za prijenos poruka o letu u svrhu obavješćivanja, koordinacije i prijenosa letova između jedinica kontrole zračnog prometa

75 06.07.2012 Pravilnik o utvrđivanju zahtjeva za primjenu protokola za prijenos poruka o letu u svrhu obavješćivanja, koordinacije i prijenosa letova između jedinica kontrole zračnog prometa

75 06.07.2012 Pravilnik o utvrđivanju zahtjeva za primjenu protokola za prijenos poruka o letu u svrhu obavješćivanja, koordinacije i prijenosa letova između jedinica kontrole zračnog prometa

Pravilnik, NN 75/2012-1756
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)